Echoing Green

Echoing Green, միջազգային ոչ առևտրային կազմակերպություն, որն իր նպատակն է հայտարարել սոցիալական ձեռնարկատիրության զարգացումը։ Այն զբաղվում է ամբողջ աշխարհում սոցիալական ձեռնարկատերերին կրթաթոշակներ և ռազմավարական աջակցություն տրամադրելով։


== Պատմություն ==
Կազմակերպությունը հիմնադրվել է 1987 թվականին, մասնավոր բաժնեմասային General Atlantic ընկերության կողմից` վենչուրային կապիտալի մոդելի օգնությամբ սոցիալական ազդեցության ընդլայնման նպատակով։
Հիմնադրման պահից Echoing Green-ը միջոցներ է ներդրել ավելի քան 600 սոցիալական ձեռնարկատիրություններում, որոնք գործում են աշխարհի 60 երկրներում` ներդնելով ընդհանուր առմամբ 36 միլիոն ամերիկյան դոլար նոր, սոցիալական ուղղվածություն ունեցող կազմակերպություններում ու նախագծերում։
Echoing Green-ն տրամադրում է երեք տեսակի կրթաթոշակներ. Global Fellowship, Black Male Achievement Fellowship և Climate Fellowship: Global Fellowship-ըն աջակցում է այն սոցիալական ձեռնարկատերերին, որոնց գործունեությունը կապված է հասարակական խնդիրների այնպիսի լուծումների որոնման հետ, որոնք օգտակար կլինեն իրենց երկրներում։ Black Male Achievement Fellowship-ն ստեղծվել է Open Society Foundation-ի հետ համագործակցությամբ, 2012 թվականին, աջակցում է այն գործարարներին, որոնք գործ ունեն ԱՄՆ-ում աշխատող սևամորթ տղամարդկանց ու դեռահասների խնդիրների հետ։ Climate Fellowship-ն ստեղծվել է ZOOM Foundation-ի հետ համագործակցության արդյունքում, 2013 թվականին, այն աջակցում է կլիմայական փոփոխությունների հետ կապված խնդիրների լուծման ուղղությամբ աշխատող անհատներին ու կազմակերպություններին։
Echoing Green-ի օգնությամբ գործարկված կազմակերպություններից են Teach For America-ն, City Year-ը, College Summit-ը, Citizen Schools-ը, One Acre Fund-ը, SKS Microfinance-ը և այլն։
Կազմակերպությունը թողարկել է Work on Purpose ծրագիրը, որը պատրաստում է ուսանողներին սոցիալական ձեռնարկատիրական ուղղվածության ապագա աշխատանքին։ Պարապունքներն անցկացվում են քոլեջներում, համալսարաններում և ոչ առևտրային կազմակերպություններում։


== Ղեկավար կազմ ==
Չերիլ Դորսի, Echoing Green կազմակերպության տնօրենը։ Նա այս կազմակերպությունից կրթաթոշակ է ստացել 1992 թվականին` մանկական մահացությունը Բոստոնում բջջային սարքերի միջոցով կանխելու իր ծրագրի համար։ 2002 թվականին Դորսին դարձել է Echoing Green-ի ղեկավարն ու այն ամբողջովին ոչ առևտրային կազմակերպություն դարձրել։
Լարա Գալինսկի, ընկերության ավագ փոխնախագահ։ Գալինսին սոցիալական ձեռնարկատիրության մասին երկու` Be Bold: Create a Career with Impact և Work on Purpose գրքերի հեղինակն է, իսկ վերջերս սկսել է աշխատել Work on Purpose ծրագրի հետ։Տնօրենների խորհրդի կազմում, ի թիվս այլոց, General Atlantic-ի տնօրեն Դեյվիդ Հոջսոնն է և Society for Science & The Public-ի նախագահ և գլխավոր գործադիր տնօրեն և Science News-ի հրատարակիչ Մայա Աջմերան։


== Գործունեության ցուցիչներ ==


=== Ֆինանսներ ===
Ըստ 2010-2011 թվականների տվյալների` Echoing Green-ն ունեցել է ավելի քան 5 միլիոն ամերիկյան դոլար` կատարելով 1 միլիոն դոլարի ներդրում։
2019 թվականի ընթացքում կազմակերպությունը կատարել է $2.7 միլիոն ներդրում` աշխարհում 71 սոցիալական ձեռնարկատիրություններում։


=== Որոշ կրթաթոշակառուներ ===
Ուենդի Կոպ (1991 թվականի կրթաթոշակառու), ազգային կրթական Teach For America կորպուսի հիմնադիր։
Մայքլ Բրաուն և Ալան Հավեզ (1991 թվականի կրթաթոշակառուներ), ազգային City Year կազմակերպության համահիմնադիրներ։ Կազմակերպությունն օգնում է աղքատ ընտանիքների երեխաներին արժանապատիվ կրթություն ստանալ` տրամադրելով սոցիալական, կրթական և հոգեբանական աջակցություն։
Վիկրամ Ակուլա (1998 թվականի կրթաթոշակառու), SKS Microfinance-ի հիմնադիր, որի նպատակն է նվազեցնել աղքատությունը Հնդկաստանում։
Ֆելիքս Լլոյդ (2007 թվականի կրթաթոշակառու), ոչ կոմերցիոն սոցիալական Skill-Life, Inc. կազմակերպության հիմնադիր, որի առաքելությունն է առցանց խաղերի միջոցով Ամերիկայում երիտասարդների ֆինանսական գրագիտության բարձրացումը։
Քենեդի Օդեդե և Ջեսիկա Պոզներ (2010 թվականի կրթաթոշակառուներ), Shining Hope for Communities-ի համահիմնադիրները, որի առաքելությունն է պայքարել ծայրահեղ աղքատության և գենդերային անհավասարության դեմ։
Թոմ Օսբորդ (2014 թվականի կրթաթոշակառու` Climate Fellowship ծրագրով), Greenchar-ի հիմնադիրը, որն զբաղվում է ածուխի և խոհանոցային սալիկների վաճառքով` Քենիայում անտառահատումները նվազեցնելու համար։


== Հրապարակումներ ==
Be Bold: Create a Career with Impact, գիրքը, որը գրվել է Լարա Գալինսկու և Չերիլ Դորսիի համահեղինակությամբ, 2007 թվականին։ Գիրքը կոչված է ոգեշնչել երիտասարդ սոցիալական ձեռնարկատերերին։
Work on Purpose, Լորա Գալինսկու և Քելլի Նյուքսոլի գիրքը, որը պատմում է հինգ տարբեր սոցիալական ձեռնարկատերերի, նրանց պայքարի ու հաջողությունների մասին։


== Ծանոթագրություններ ==